**“Koncil raja izgubljena”**

“Koncil raja izgubljena“ recentni je opus radova Marijane Ban u kojemu je ona, kao i u svojim ranijim serijama radova, zaokupljena ljudskim licima i figurama prikazanim posebno na slikama velikih formata. Slike su rađene tehnikom ulja na raznim otpadnim podlogama i ambalažama za pakiranje, najčešće kartonu. Tijekom procesa stvaranja autorica istražuje i balansira u nastojanju povezivanja slikarske podloge i motiva. Tome povezivanju pristupa metaforički tako što na kostur tijela nanosi ljudske organe i izlučevine. Gusti, impasto namazi izgledaju kao da su „bačeni“ špatulom, pa podsjećaju na Giacomettijeve skulpture prepoznatljivih izduženih figura na koje umjetnik snažno i neposredno nanosi glinu tako da slojevi odišu ekspresijom i pokretom. Istoga smo dojma i dok promatramo Marianina lica. Svako je lice jedinstveno. Njihovi izrazi, ovisno o kutu gledanja, doimaju se kao lica u pokretu koja nam se unose u lice, izazivaju i provociraju. Snagom svoje ekspresije unose tjeskobu, strah i neizvjesnost, budeći osjećaj beznađa ljudske egzistencije u suvremenome svijetu.

Inspiraciju naziva za svoj ciklus radova Marijana pronalazi u epu “Raj izgubljen” engleskog pisca Johna Miltona objavljenom 1667. godine. Tema ovoga epa bazirana je na općem Božjem planu za čovječanstvo i utjecaju grijeha na njega. U nazivu svoga ciklusa radova “raj izgubljen” Marijana se igra riječima. Riječ “raj” pretvara u “raja”, narod, kako bi opisala ljudsku narav i izgubljenost čovjeka u suvremenom svijetu, čovjeka koji plaća danak, dobrim dijelom, nezadrživom otuđenju i veoma upitnim međuljudskim odnosima. Autorica se poigrava riječima kako bi nas dovela do svoga viđenja svijeta, a likovi u njenim slikama prikazuju taj raj izgubljeni.

Iako autorica smatra da živimo u osamljenom raju gdje je pojam individualnosti izgubljen, a svaku induviduu vidi kao proroka vlastite sudbine, u njenim djelima ipak naziremo i nadu u bolji svijet, a Marianu kao autoricu obećavajuću u daljnjem stvaranju.

Sanja Simeunović Bajec, prof.